**აჭარის ავტონომიური რესპუბლიკის უმაღლესი საბჭოს**

**ღია მმართველობის საბჭოს სხდომის**

**ოქმი №1**

ქ.ბათუმი                                                                                                                     16.05.2022წ.

სხდომა დაიწყო: 12:25 საათზე.

**სხდომას თავმჯდომარეობდა** - აჭარის ავტონომიური რესპუბლიკის უმაღლესი საბჭოს თავმჯდომარე//ღია მმართველობის საბჭოს თავმჯდომარე **დავით გაბაიძე.**

**ესწრებოდნენ:**

ღია მმართველობის საბჭოს წევრები**:**

* **ტიტე აროშიძე -** უმაღლესი საბჭოს თავმჯდომარის მოადგილე;
* **დავით ბაციკაძე -** განათლების, მეცნიერების, კულტურისა და სპორტის საკითხთა     კომიტეტის თავმჯდომარე;
* **მარინე გვიანიძე -** საფინანსო, საბიუჯეტო და ეკონომიკურ საკითხთა კომიტეტის

თავმჯდომარე;

* **ირაკლი ჩავლეიშვილი -** უმაღლესი საბჭოს დამოუკიდებელი წევრი.

საკონსულტაციო ჯგუფის წევრები:

* **დავით მაისურაძე** - ინფორმაციის თავისუფლების განვითარების ინსტიტუტი (IDFI). საპარლამენტო პროექტის ოფიცერი;
* **ნინო შაინიძე** - ინფორმაციის თავისუფლების განვითარების ინსტიტუტი (IDFI). რეგიონალური კოორდინატორი;
* **ალექსანდრე ლორთქიფანიძე** - დემოკრატიის ინსტიტუტი, აღმასრულებელი საბჭოს თავმჯდომარე;
* **ნინო ჩხაიძე** - ა(ა)იპ „ახალგაზრდული ორგანიზაცია ცვლილებები თანაბარი უფლებებისათვის“ - აღმასრულებელი დირექტორი;
* **ლევან გობაძე** - ა(ა)იპ ახალგაზრდა მეცნიერებათა კავშირი „ინტელექტი“, გამგეობის თავმჯდომარე;
* **ციალა ქათამიძე** - ა(ა)იპ მწვანე სექტორი;
* **რამინ მაჭარაშვილი** - ა(ა)იპ ,,კოალიცია დამოუკიდებელი ცხოვრებისათვის“ - შშმ პირთა მხარდაჭერისა და საინფორმაციო უზრუნველყოფის ცენტრის“ აჭარის წარმომადგენელი;
* **ირინე ურუშაძე** - გაეროს განვითარების პროგრამა (UNDP), საპარლამენტო პროექტის ოფიცერი  (ონლაინ პლატფორმა ZOOM რეჟიმში).

უმაღლესი საბჭოს აპარატის თანამშრომლები:

* **ზურაბ ჭურკვეიძე -** უმაღლესი საბჭოს აპარატის უფროსი;
* **ხათუნა ნაყეური -** საერთაშორისო ურთიერთობისა და სტრატეგიული განვითარების დეპარტამენტის უფროსი;
* **ფერიდე უსტიაშვილი** - მასმედიასა და საზოგადოებასთან ურთიერთობის დეპარტამენტის უფროსი;
* **გიორგი ბერიძე -** საორგანიზაციო და საქმისწარმოების დეპარტამენტის უფროსი;
* **სულხან დუმბაძე** -საერთაშორისო ურთიერთობისა და სტრატეგიული განვითარების დეპარტამენტის უფროსი სპეციალისტი;
* **ლუარა დუმბაძე** - საერთაშორისო ურთიერთობისა და სტრატეგიული განვითარების დეპარტამენტის უფროსი სპეციალისტი;
* **სუზანა ვაშაყმაძე** - მასმედიასთან ურთიერთობისა და საინფორმაციო უზრუნველყოფის განყოფილების უფროსი;
* **დიანა დიასამიძე** - საორგანიზაციო განყოფილების უფროსი სპეციალისტი;
* **ნიკო ჭყონია** - საერთაშორისო ურთიერთობისა და სტრატეგიული განვითარების დეპარტამენტის დამხმარე მოსამსახურე;
* **მალვინა ჯიბლაძე** - საერთაშორისო ურთიერთობისა და სტრატეგიული განვითარების დეპარტამენტის დამხმარე მოსამსახურე.

შეხვედრა ღია მმართველობის საბჭოს თავმჯდომარემ დავით გაბაიძემ გახსნა და წევრებს წარუდგინა ღია მმართველობის საბჭოს 2022 წლის 16 მაისის №1 სხდომის დღის წესრიგის პროექტი.

**დღის წესრიგი**

**1.** აჭარის ავტონომიური რესპუბლიკის უმაღლესი საბჭოს ღია მმართველობის საბჭოს დებულებაში ცვლილებების შეტანა;

მომხსენებელი: **დავით გაბაიძე**  - აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე

**2.** აჭარის უმაღლესი საბჭოს ღია მმართველობის 2020-2021 წლების სამოქმედო გეგმის ანგარიშის პროექტის განხილვა და დამტკიცება;

მომხსენებელი: **დავით გაბაიძე -**  აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე

**3.** აჭარის უმაღლესი საბჭოს, ღია მმართველობის საბჭოსთან არსებული, საკონსულტაციო ჯგუფის განახლებული შემადგენლობის დამტკიცება;

მომხსენებელი: **დავით გაბაიძე -**  აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე

**4.**  აჭარის უმაღლესი საბჭოს ღია მმართველობის ახალ სამოქმედო გეგმაზე მუშაობის დაწყება;

მომხსენებელი: **დავით გაბაიძე -**  აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე

**5**. სხვადასხვა.

სხდომის თავმჯდომარემ, **დავით გაბაიძემ,** აღნიშნა, რომ კომისიის სხდომას ესწრება ღია მმართველობის საბჭოს 5, ასევე საკონსულტაციო საბჭოს - 8 წევრი და კომისიის სხდომა გახსნილად გამოაცხადა. მან, კენჭისყრის მიზნით, კომისიის წევრებს სხდომის დღის წესრიგით გათვალისწინებული საკითხები გააცნო.

ღია მმართველობის საბჭოს წევრებმა დღის წესრიგი ერთხმად დაამტკიცეს.

**I**

**აჭარის ავტონომიური რესპუბლიკის უმაღლესი საბჭოს ღია მმართველობის საბჭოს დებულებაში ცვლილებების შეტანა**

**მოისმინეს:**

მომხსენებელმა **დავით გაბაიძემ** განმარტა, რომ აღნიშნული საკითხის მიხედვით, ცვლილება შედის უმაღლესი საბჭოს ღია მმართველობის საბჭოს დებულებაში, რომლის თანახმადაც, საბჭოს, წელიწადში ორჯერ, უნდა მოეხდინა ანგარიშგება სამოქმედო გეგმის შესრულებაზე. 2020-2021 წლების სამოქმედო გეგმაზე შუალედური ანგარიშების მომზადება ვერ მოხერხდა,  შესაბამისი ადამიანური რესურსის ნაკლებობის გამო, ამიტომ, 2022 წლის აპრილიდან, აჭარის უმაღლესმა საბჭომ გამოყო ღია მმართველობაზე პასუხისმგებელი სტრუქტურული ერთეული - საერთაშორისო ურთიერთობებისა და სტრატეგიული განვითარების დეპარტამენტი, რომელიც, სხვა მნიშვნელოვან საკითხებზე მუშაობასთან ერთად, შემდგომში, უმაღლესი საბჭოს აპარატის, უმაღლესი საბჭოს წევრებისა და თავმჯდომარის ჩართულობით მონაწილეობას მიიღებს ანგარიშების შემუშავებაში.

სხდომის თავმჯდომარემ **დავით გაბაიძემ** აქვე აღნიშნა, რომ ღია მმართველობითი საბჭოს საუკეთესო პრაქტიკა არ ავალდებულებს წევრ სახელმწიფოებს და შესაბამის უწყებებს, წელიწადში ორი ანგარიშის მომზადებას. გამომდინარე აქედან, ზემოხსენებული პრობლემის გათვალისწინებით, მან სხდომის წევრებს შესთავაზა, რომ ღია მმართველობის საბჭომ წელიწადში ერთხელ წარმოადგინოს ანგარიში, უმაღლესი საბჭოს ღია მმართველობის მიმართულებით საქმიანობისა და სამოქმედო გეგმის შესრულების მიმდინარეობის შესახებ.

საბჭოს თავმჯდომარემ საკითხი დააყენა კენჭისყრაზე:

მომხრე: 5   წინააღმდეგი:0

**II**

**აჭარის უმაღლესი საბჭოს ღია მმართველობის 2020-2021 წლების სამოქმედო გეგმის ანგარიშის პროექტის განხილვა და დამტკიცება**

**მოისმინეს:**

მომხსენებელმა **დავით გაბაიძემ** განმარტა, რომ აჭარის უმაღლესი საბჭოს ღია მმართველობის ანგარიში მოცულობითი დოკუმენტია, რომელიც საბჭოს წევრებსა და საბჭოსთან არსებულ საკონსულტაციო ჯგუფის წევრებს ანგარიშის პროექტი უკვე მიწოდებული ჰქონდათ, ამიტომ მიზანშეწონილად ჩათვალა ყურადღება გამახვილებულიყო მნიშვნელოვან საკითხებზე და შემდეგ გადასულიყვნენ კითხვა-პასუხის რეჟიმში.

მომხსენებელმა ღია მმართველობის საბჭოს სამოქმედო გეგმის შესრულების ანგარიში წარმოადგინა, რომელიც მოიცავს შემდეგ საკითხებს:

1. მიმოხილვა;
2. სამოქმედო გეგმის შემუშავების, შესრულებისა და ანგარიშგების პროცესი;
3. სამოქმედო გეგმის ვალდებულებათა შესრულება;
4. საერთაშორისო პარტნიორებთან ურთიერთობა და გამოცდილების გაზიარება;
5. დასკვნა და შემდეგი ნაბიჯები.

მომხსენებელმა აქვე მიუთითა, რომ ანგარიშის მომზადების პროცესს, უმაღლესი საბჭოს აპარატში გამოყოფილი სტრუქტურული ერთეული - საერთაშორისო ურთიერთობებისა და სტრატეგიული განვითარების დეპარტამენტი ამუშავებს, რომელიც, შემდგომში უზრუნველყოფს ასევე შუალედური და მიმდინარე ანგარიშების მომზადებას. საბჭოს პარტნიორი ორგანიზაციები - ევროკავშირი საქართველოსთვის, გაეროს განვითარების პროგრამა (UNDP) და ინფორმაციის თავისუფლების განვითარების ინსტიტუტი (IDFI) სხვა მნიშვნელოვან საკითხებზე მუშაობასთან ერთად, უშუალოდ ჩართული იყო ღია მმართველობის პროცესების კოორდინაციაში. მისი თქმით, ანგარიშის მომზადების პროცესის კვალდაკვალ, პარტნიორი ორგანიზაციების მხარდაჭერით გადამზადდა თანამშრომლები, ასევე შეიქმნა სამუშაო ჯგუფი, შეგროვდა ინფორმაცია შესაბამისი ერთეულებისაგან და არსებული მასალებისგან.

მომხსენებელმა დავით გაბაიძემ ისაუბრა ასევე, ვალდებულებების შესრულების საერთო სურათზე, რომლის მიხედვითაც 15 ვალდებულებიდან:

* **არ დაწყებულა** - 3 (ვალდებულებების 20%);
* **არსებითად შესრულდა** -2 (ვალდებულებების 13%);
* **შეზღუდულად შესრულდა** - 3 (ვალდებულებების 20%);
* **სრულად შესრულდა** 47% - 7 (ვალდებულებების 47%).

მომხსენებელმა აქვე  აღნიშნა ისიც, რომ ყველა ვალდებულება, რომელიც დაკავშირებულია უმაღლესი საბჭოს წევრებისა და ღია მმართველობის საბჭოს პოლიტიკურ ნებასთან, უმაღლესი საბჭოს პოლიტიკური გადაწყვეტილების მიღებასთან, მათ შორის, საკანონმდებლო აქტების ცვლილება, უმაღლესმა საბჭომ შეასრულა პირნათლად, ხოლო ვალდებულებების ის ნაწილი, რომელიც შეზღუდულად ან არსებითად შესრულდა, ძირითადად დაკავშირებულია ფინანსურ პრობლემებთან.

სხდომის თავმჯდომარემ, **დავით გაბაიძემ,** თითოეულ ვალდებულებასთან დაკავშირებით, მოხსენება გააკეთა**:**

**ვალდებულება 1: ,,საჯარო კონსულტაციები საკანონმდებლო პროცესში’’ -** შეზღუდულად შესრულდა.

**ვალდებულება 2: ,,აღმასრულებელი ხელისუფლების კონტროლის გაძლიერე-ბა სამოქალაქო საზოგადოებასთან ერთად’’ -** შესრულება არ დაწყებულა, ვინაიდან, ვერ მოიძებნა ის სპეციალური საზედამხედველო მექანიზმი, რომელიც შემდგომ უზრუნველყოფს აღნიშნული ვალდებულების შესრულებას, შესაბამისად, შედეგიც ვერ დადგა. ამასთან, აღნიშნული ვალდებულების შეუსრულებლობამ საგრძნობლად იმოქმედა ვალდებულებების შესრულების საერთო პროცენტულ მაჩვენებელზე. ამ ეტაპზე, აღმასრულებელი ხელისუფლების კონტროლის მექანიზმი ხორციელდება ისევ, მხოლოდ აჭარის კონსტიტუციითა და აჭარის ავტონომიური რესპუბლიკის რეგლამენტით.

**ვალდებულება 3: „აჭარის უმაღლესი საბჭოს მოქალაქეთა ჩართულობის ცენტრის შექმნა“ -** შესრულდა სრულად.

მომხსენებელმა აღნიშნა, რომ უმაღლეს საბჭოში უკვე ფუნქციონირებს მოქალაქეთა ჩართულობის ცენტრი დაცენტრის დატვირთულობა დამოკიდებული იქნება როგორც ღია მმართველობის საბჭოს წევრების, ასევე, საბჭოს საკონსულტაციო ჯგუფის წევრების აქტიურობაზე, რომლებმაც ინფორმაცია ცენტრის არსებობის შესახებ, საზოგადოების ყველა რგოლს უნდა მიაწოდონ.

**ვალდებულება 4. ,,ელექტრონული და წერილობითი პეტიციის სისტემის დანერგვა’’ -** შესრულდა სრულად.

**ვალდებულება 5. ,,მედიის აკრედიტაციის მექანიზმის შემუშავება’’ -** შესრულდა სრულად.

მომხსენებელმა **დავით გაბაიძემ** განმარტა, რომ მედიის წარმომადგენლებისა და სამოქალაქო სექტორის  ჩართულობით მომზადდა აკრედიტაციის დოკუმენტი, რომელიც დაამტკიცა აჭარის უმაღლესმა საბჭომ. აკრედიტაციის წესი უზრუნველყოფს საბჭოს საქმიანობის  საჯაროობას, ხელმისაწვდომობასა და გამჭვირვალობას.

**ვალდებულება 6:,,სპეციალური საჭიროების მქონე პირთათვის უმაღლესი საბჭოს ვებგვერდის ადაპტირება’’ -** სრულად შესრულდა.

**ვალდებულება 7: ,,სპეციალური საჭიროების მქონე პირთათვის უმაღლესი საბჭოს შენობის ადაპტირება’’ -** სრულად შესრულდა.

**ვალდებულება 8: ,,აჭარის უმაღლესი საბჭოს საქმიანობის შესახებ ინფორმაციის ხელმისაწვდომობის გაზრდა სმენის არმქონეებისთვის - ჟესტურ ენაზე ადაპტირება’’-**არსებითად შესრულდა და აღნიშნული ვალდებულების შეუსრულებლობის მიზეზების წარმოსადგენად, სიტყვა გადასცა აჭარის უმაღლესი საბჭოს აპარატის უფროსს, **ზურაბ ჭურკვეიძეს.**

**აზრი გამოთქვეს:**

აჭარის უმაღლესი საბჭოს აპარატის უფროსმა **ზურაბ ჭურკვეიძემ** მე-8 ვალდებულების არსებითად შესრულებასთან დაკავშირებით განმარტა, რომ პროცესი შეაფერხა სურდო თარჯიმანთა დეფიციტმა, კერძოდ, აჭარაში მოიძებნა მხოლოდ ორი სპეციალისტი, რომელთაც შეუძლიათ სურდო თარჯიმნის ფუნქციების შესრულება, თუმცა ეს საკმარისი არ არის. მან აქვე დაამატა ისიც, რომ აღნიშნული მიმართულებით ისევ მიმდინარეობს აქტიური მუშაობა და აქვს პოზიტიური მოლოდინები, რომ დამატებით მომზადდება ადამიანი, რომელიც საბჭოსთან ითანამშრომლებს.

გამომსვლელმა აქვე აღნიშნა, რომ აჭარის უმაღლესი საბჭო ფინანსურად მზადაა ხელშეკრულებით აიყვანოს სურდოთარჯიმანი საბჭოს სხდომების, აქტივობებისა და ღონისძიებების სათარგმნად, თუმცა, მეორე და მთავარ გამოწვევად ამ ეტაპისათვის, ფიზიკურად, აღნიშნულის საჭიროება ისევ რჩება. რაც იმას ნიშნავს, რომ ფიზიკურ სივრცეში შესაძლებელია სურდოთარჯიმანთა მომსახურების მიღება, თუმცა  ონლაინ- სივრცეში ამის გადაცემის შესაძლებლობა, ტექნიკური აღჭურვილობის დღეის მდგომარეობით არარსებობის გამო, უმაღლეს საბჭოს არ გააჩნია.

სხდომის თავმჯდომარემ გააგრძელა, ვალდებულებების შესრულების შესახებ ანგარიშის წარდგენა.

**ვალდებულება 9.,,აჭარის უმაღლესი საბჭოს შენობაში შესვლის, სხდომაზე დასწრებისა და საშვის გაცემის ელექტრონული სისტემა’’ -** სრულად შესრულდა

მომხსენებელმა განმარტა, რომ უმაღლესი საბჭოს ოფიციალურ ვებგვერდზე, ამოქმედდა chaerte.sca.ge პლატფორმა, რომელიც მოქალაქეებს აძლევს საშუალებას, ისარგებლონ  შეხვედრის ჩანიშვნისა და საშვის ელექტრონული ფორმატით გაცემის ფუნქციით.

**ვალდებულება 10: ,,აჭარის უმაღლესი საბჭოსა და მისი ორგანოების სხდომების ინტერნეტტრანსლაცია და მოქალაქეთა ჩართულობა’’ -** არსებითად შესრულდადა ძირითადი მიზეზი,  სხდომების მაღალი ხარისხის ტრანსლაციის - ვერშესრულება გახდა.

**ვალდებულება 11: ,,უმაღლესი საბჭოს ვებგვერდზე დოკუმენტების ადვილად დასამუშავებელ ფორმატში განთავსება, პროაქტიულად გამოსაქვეყნებელი ინფორმაციის ნუსხის გაზრდა’’-** არსებითად შესრულდა.

მომხსენებელმა აღნიშნა, რომ შესაძლებელი იყო ამ ვალდებულების ნაწილში შესრულება სრულად მითითებულიყო, ვინაიდან უმაღლესი საბჭოს ვებგვერდზე ინფორმაცია 2014 წლიდან ქვეყნდება. აღნიშნულს, ითვალისწინებს დადგენილება ,,საჯარო ინფორმაციის პროაქტიულად გამოქვეყნების წესის შესახებ“. მისივე აღნიშვნით, რადგანაც გამოქვეყნებული მასალა საკმაოდ მოცულობითია, ამიტომ მისი ნაწილი დაარქივებულია. შერჩეული ინფორმაცია მოიცავს პერიოდს 2014 წლიდან (და არა 2016 წლიდან, როგორც გათვალისწინებული იყო ვალდებულებით) დღემდე და ეტაპობრივად ყველა  ინფორმაციის მოძიება უმაღლესი საბჭოს ვებგვერდზე უკვე შესაძლებელია.

**ვალდებულება 12: ,,აჭარის უმაღლესი საბჭოს, მისი ორგანოებისა და დეპუტატების საჯარო ანგარიშები მოქალაქეებს’’ -** შეზღუდულად შესრულდა.აღნიშნული ვალდებულების შესრულების ვადა გადაიდო საშემოდგომო სესიისათვის და მომხსენებლის თქმით, თავად, თავმჯდომარე იქნება პირველი, ვინც საქმიანობის ანგარიშს წარადგენს, შემდეგ კი რეგლამენტში შეტანილი ცვლილებით,  საბჭოს ყველა წევრს ისედაც განესაზღვრება ანგარიშის ყოველწლიური საჯარო წარდგენის ვალდებულება.

**ვალდებულება 13: ,,უმაღლესი საბჭოს კომიტეტთა სამოქმედო გეგმების შემუშავება და გამოქვეყნება’’-** სრულად შესრულდადა სხდომის თავმჯდომარემ აღნიშნა, რომ ვალდებულების შესრულება განაპირობა  აპარატისა და საბჭოს წევრების ნაყოფიერად მუშაობამ, რომელიც აუცილებლად აისახება უმაღლესი საბჭოს, როგორც ინსტიტუციის განვითარების დონეზეც.

**ვალდებულება 14: ,,ღია კარის დღე’’ და ვალდებულება 15: ,,CSO-ის  დღე’’ -** არ დაწყებულადა ვალდებულებები პანდემიით გამოწვეული სირთულეების გამო ვერ შესრულდა, თუმცა დღეის მდგომარეობით, აღარ არსებობს მათი შესრულებისათვის ხელისშემშლელი ფაქტორები და დაიწყება რეგულარული შეხვედრები, რომელთა მეშვეობითაც შესაძლებელი იქნება მხარეთა შორის დიალოგის გამართვა და აზრთა გაცვლა.

სხდომის თავმჯდომარემ წევრებს მოუწოდა, შეკითხვების ან მოსაზრებების არარსებობის შემთხვევაში, კენჭისყრის გამართვის თაობაზე.

ინფორმაციის თავისუფლების განვითარების ინსტიტუტის (IDFI) წარმომადგენელმა **დავით მაისურაძემ,** მადლობა გადაუხადა შეხვედრის ორგანიზატორებს და გაეროს განვითარების პროგრამას მხარდაჭერისათვის, ხოლო საბჭოს წევრებს მიულოცა ღია მმართველობითი საბჭოს მუშაობის სამოქმედო გეგმის წარმატებულად შესრულება. ის შემოვიდა ინიციატივით, რომ მე-14 და მე-15 ვალდებულების ფარგლებში დაგეგმილი ღონისძიებები გაიმართოს უმაღლესი საბჭოს შენობაში. მან ასევე აღნიშნა, რომ ძირითადი მოლოდინები შენარჩუნებულიყო მდგრადობა პროცესების მიმართ გამართლდა, ასევე მნიშვნელოვან გამოწვევად ჩათვალა პლატფორმა chaerte.sca.ge-ს შექმნა, ვინაიდან უკვე გამოქვეყნებულია რამდენიმე ელექტრონული პეტიცია. დავით მაისურაძემ ყურადღება გაამახვილა მე-11 ვალდებულებაზე, რომელიც შეზღუდულად შესრულდა და ეხება პროაქტიულად გამოსაქვეყნებელი ინფორმაციის ნუსხის გაზრდას. მას მიაჩნია, რომ ვალდებულების შესრულებაზე მუშაობა უნდა გაგრძელდეს, ხოლო აუცილებლობად თვლის მე-2 ვალდებულების ახალ სამოქმედო გეგმაში გადატანას. მისი თქმით, აჭარის უმაღლესი საბჭო, ზემოთაღნიშნულის მიხედვით, წარჩინებული ორგანიზაციაა, რომელიც ღია მმართველობის პრინციების დანერგვის პროცესში, პანდემიის ფონზეც კი, აქტიურად იყო ჩართული და, რომ მის მიერ შემუშავებულ შენობის ადაპტირების კონცეფციას ხშირად წარმოაჩენს, როგორც სამაგალითო ეგზემპლარს, საერთაშორისო ურთიერთობებში. მან ასევე გამოთქვა მზადყოფნა, სამომავლო გეგმებში ჩართულობასთან დაკავშირებით.

ა(ა)იპ „ახალგაზრდული ორგანიზაცია ცვლილებები თანაბარი უფლებებისათვის“ წარმომადგენელმა - **ნინო ჩხაიძემ** აღნიშნა, რომ მის მიერ ინიცირებული ვალდებულება არსებითად შესრულებულია და იმედოვნებს მაჩვენებლების კიდევ უფრო გაუმჯობესებას. მან აქვე განმარტა, რომ სურდოთარჯიმნის საკითხთან დაკავშირებული პრობლემების აღმოსაფხვრელად, ორიენტირებულები არიან გადაამზადონ უშუალოდ სმენისარმქონე ბავშვის მშობელი, რაც თავისმხრივ მშობლის ინტერესებიდან გამომდინარე, უფრო შედეგიანი იქნება. მანვე მადლობა გადაუხადა საბჭოს შესრულებული მუშაობისათვის და გამოთქვა მზადყოფნა შემდგომი თანამშრომლობისათვის.

ა(ა)იპ ,,კოალიცია დამოუკიდებელი ცხოვრებისათვის“ - შშმ პირთა მხარდაჭერისა და საინფორმაციო უზრუნველყოფის ცენტრის“ აჭარის წარმომადგენელმა **რამინ მაჭარაშვილმა,** მადლობა გადაუხადა ღია მმართველობის საბჭოს შშმ პირთა უფლებების დაცვასთან დაკავშირებით გაწეული ძალისხმევისათვის და ღია მმართველობის საბჭოს დაჰპირდა, რომ ის რესურსი, რაც უმაღლეს საბჭოს არ გააჩნია, სხვა არასამთავრობო ორგანიზაციებთან თანამშრომლობით, მოიძიებენ დონორი ორგანიზაციების მხარდაჭერით.

დემოკრატიის ინსტიტუტის წარმომადგენელმა **ალექსანდრე ლორთქიფანიძემ** აღნიშნა, რომ ვალდებულებათა უდიდესი ნაწილი სამოქალაქო სექტორის წარმომადგენელთა ინიციატივებს პასუხობს, რამაც კიდევ უფრო გაზარდა სამოქალაქო ჩართულობის დონე. მის თქმით, აღნიშნულს ადასტურებს არსებული პეტიციების რაოდენობა. მან ასევე განმარტა, რომ ,,არსებითად შესრულებული’’ ვალდებულებების შესრულება უნდა დაიწყოს რეგიონის განვითარების კრიტერიუმების გათვალისწინებით და საბჭოს წევრებს დაეთანხმა, რომ საჯარო ინფორმაციის ხელმისაწვდომობა უფრო მნიშვნელოვანია, ვიდრე ინტერნეტტრანსლაციის ხარისხი.

ZOOM პლატფორმის მეშვეობით დისტანციურ რეჟიმში ჩაერთო, გაეროს განვითარების პროგრამის (UNDP) წარმომადგენელი **ირინე ურუშაძე** და მადლობა გადაუხადა უმაღლეს საბჭოს გაწეული მუშაობისათვის, პეტიციის ავტორებს კი-აქტიურობისათვის. მე-11 ვალდებულებასთან დაკავშირებით, რომელიც 4 ეტაპისაგან შედგებოდა, საბჭოს წევრებს შესთავაზა, რომ ვინაიდან, შესაბამისი დადგენილების ცვლილება უკვე ინიცირებული იყო, ვალდებულების შესრულების მაჩვენებელი შეიძლება ,,არსებითად შესრულებულად“  შეცვლილიყო. მანვე გამოთქვა იმედი, რომ არსებობს მოლოდინი ინიციატივის მხარდაჭერასთან დაკავშირებით, სესიამდე გამართული საკონსულტაციო შეხვედრების დროს დაფიქსირებული პოზიციების თვალსაზრისით, ამიტომაც თვლის, რომ ცვლილებით განეხილათ საკითხი შესრულების სტატუსის ნაწილში.

ინფორმაციის თავისუფლების განვითარების ინსტიტუტის წარმომადგენელი **ნინო შაინიძე** წევრებს დაეთანხმა, სტატუსი შეეცვალათ კონკრეტულად ერთი ეტაპისთვის, რომელიც თავისთავად გავლენას მოახდენდა მე-11 ვალდებულების საერთო შესრულების მაჩვენებელზე.

საბჭოს თავმჯდომარემ საკითხი ცვლილებით დააყენა კენჭისყრაზე:

მომხრე: 5   წინააღმდეგი:0

**III**

**აჭარის უმაღლესი საბჭოს ღია მმართველობის საბჭოსთან არსებული საკონსულტაციო ჯგუფის განახლებული შემადგენლობის დამტკიცება**

**მოისმინეს:**

მომხსენებელმა **დავით გაბაიძემ** განმარტა, რომ უმაღლესი საბჭოს ღია მმართველობის საბჭოსთან არსებულ საკონსულტაციო ჯგუფს წევრი არ დამატებია. ცვლილება ეხება მხოლოდ წევრ რამინ მაჭავარიანს, რომელიც ა(ა)იპ ,,კოალიცია დამოუკიდებელი ცხოვრებისათვის“ - შშმ პირთა მხარდაჭერისა და საინფორმაციო უზრუნველყოფის ცენტრ აჭარას“ კვოტით იყო წარმოდგენილი, თუმცა ცვლილების ფარგლებში ისარგებლებს ა(ა)იპ ,,ბათუმის დამოუკიდებელი ცხოვრების ცენტრის’’ წარმომადგენლის სტატუსით.

საბჭოს თავმჯდომარემ საკითხი დააყენა კენჭისყრაზე:

მომხრე: 5   წინააღმდეგი:0

**IV**

**აჭარის უმაღლესი საბჭოს ღია მმართველობის ახალ სამოქმედო გეგმაზე მუშაობის დაწყება**

**მოისმინეს:**

მომხსენებელმა **დავით გაბაიძემ** განმარტა, რომ ახალი სამოქედო გეგმის ფარგლებში, აჭარის ავტონომიური რესპუბლიკის უმაღლესი საბჭო, ევროკავშირისა (EU) და გაეროს განვითარების პროგრამის (UNDP) მხარდაჭერითა და ინფორმაციის თავისუფლების განვითარების ინსტიტუტთან (IDFI) თანამშრომლობით, აცხადებს ახალგაზრდული ინიციატივების კონკურსს - „იდეა უმაღლესი საბჭოს ღიაობისათვის“, რომლის მიზანი -აჭარის უმაღლესი საბჭოს ღიაობის შესახებ ახალგაზრდების ცნობიერების ამაღლება და ღია მმართველობის 2022-2024 წლების სამოქმედო გეგმისათვის კონკურსში გამარჯვებული ინიციატივების ვალდებულებების სახით ინიცირებაა.

**აზრი გამოთქვეს:**

**დავით მაისურაძემ** აღნიშნა, რომ კონკურსი საშუალებას აძლევს ახალგაზრდებს, ჩაერთონ აჭარის უმაღლესი საბჭოს საქმიანობაში და გაუზიარონ საკუთარი იდეები იმისათვის, რომ აჭარის უმაღლესი საბჭო გახდეს უფრო ანგარიშვალდებული, ამასთან აღნიშნული ხელს შეუწყობს ცნობიერების დონის კიდევ უფრო ამაღლებას.

**ალექსანდრე ლორთქიფანიძემ საბჭოს** წევრებს შესთავაზა, პროექტის განხორციელებისას ახალგაზრდობის რეგიონული ცენტრების ჩართვა.

**ირინე ურუშაძე**  დაინტერესდა რამდენად შესაძლებელია **დავით გაბაიძის** მიერ შეთავაზებული აღნიშნული ინიციატივის სამოქმედო გეგმაში გათვალისწინება, ასევე, საკონკურსო ვადები, რათა საკონკურსო იდეების გამოგზავნა დამთავრდეს 2022 წლის ივნისის ჩათვლით და რომ საბჭოს ახალ მოწვევამდე კონკურსის ყველა ეტაპი დასრულდეს.

მომხსენებელმა **დავით გაბაიძემ** განმარტა, რომ ამჟამად უმაღლესი საბჭო იწყებს ახალ სამოქმედო გეგმაზე მუშაობას, რასაც გაამარტივებს მიმდინარე პერიოდში  მიღებული გამოცდილება და გამოწვევები. მისივე აღნიშვნით, დაგეგმილია ღია მმართველობის საბჭოს ახალი სამოქმედო გეგმის 2022 წლის ივლისში დამტკიცება, რომლის მიზანი კვლავაც უმაღლესი საბჭოს გამჭვირვალობის, ანგარიშვალდებულებებისა და ჩართულობის სტანდარტის ამაღლება იქნება.

საბჭოს თავმჯდომარემ საკითხი დააყენა კენჭისყრაზე:

მომხრე: 5   წინააღმდეგი:0

სხდომის თავმჯდომარემ სხდომა დახურულად გამოაცხადა.

**აჭარის ავტონომიური რესპუბლიკის**

**უმაღლესი საბჭოს თავმჯდომარე,**

**ღია მმართველობის საბჭოს სხდომის თავმჯდომარე                   დავით გაბაიძე**

ოქმი შეადგინა:

მალვინა ჯიბლაძე